Spoed eis glo leerders se leweArgieffoto: memyselfaneye (Pixabay) Twee leerders is dood toe die Kombi waarin hulle gery het glo teen ŉ “hengse spoed” teen ŉ motor in Senwabarwana in Limpopo gebots het. Mike Maringa, woordvoerder van die departement van vervoer, sê die Kombi het die leerders skool toe vervoer toe dit teen ŉ Volkswagen-sedanmotor gebots het. Die Kombi het van die pad gery en omgeslaan. “Twee leerders, onderskeidelik 14 en 15 jaar oud, is op die toneel dood verklaar,” sê Maringa. Nege ander leerders en die bestuurder van die Kombi het ligte beserings opgedoen. Hulle is na die Helen Franz-hospitaal in Senwabarwana geneem vir mediese behandeling en is ook reeds ontslaan. “Die bestuurder van die Volkswagen het ongedeerd van die voorval afgekom.” Die departement het roekelose bestuur as ŉ moontlike oorsaak van die ongeluk uitgelig. Mavhungu Lerule-Ramakhanya, LUR vir vervoer en gemeenskapsveiligheid, het haar medelye aan die oorlede leerders se families betuig. Sy doen ŉ beroep op verskaffers van openbare vervoer, veral diegene wat leerders na skole vervoer, om ekstra versigtig op die pad te wees.